## ****10/2025-mavzu****

## AYOL QADRI ULUG‘LANGAN YURT



Ayol – mehr-muhabbat, sadoqat va fidoyilik timsoli. Yurtimizda ayollar azaldan ulug‘lab, hamisha ardoqlab-asrab kelingan. Zotan, har qanday jamiyat va davlatning qay darajada xalqparvar hamda adolatli ekani uning xotin-qiz­larga bo‘lgan munosabati, g‘amxo‘rligi bilan belgilanadi.

So‘nggi yillarda xotin-qiz­larning og‘irini yengil qilish, huquq va manfaatlarini himo­yalash, band­ligini ta’minlash, opa-singillarimiz o‘rtasida ishbilarmonlik, tadbirkorlik muhitini kuchaytirish davlat siyosatining ustuvor yo‘nalishlaridan biriga aylandi.

Bugungi kunda mamlakatimiz aholisining qa­riyb yarmini tashkil etadigan ayollarning qonuniy huquq va manfaatlarini ta’minlash, ularning jamiyatdagi o‘rni va nufuzini oshirish, bandligini ta’minlash, iste’dodi hamda qobiliyatini yuzaga chiqa­rish, gender tenglikka erishish borasida izchil ishlar amalga oshirib kelinmoqda. Avvalo, xotin-qizlarni barcha jabhalarda qo‘llab-quvvatlashga qaratilgan huquqiy baza yaratildi. Jumladan, ayollar huquqlari himoyasini tubdan kuchayti­rish, ularning turmush sharoitini yaxshilash, ta’lim olishi va o‘z salohiyatini ro‘yobga chiqarishlari uchun keng imkoniyat yaratishga qaratilgan 4 ta qonun, davlatimiz rahbarining 10 ga yaqin farmon va qaror­lari, Vazirlar Mahkamasining

14 ta qarori qabul qilindi. Qator xalqaro hujjatlar ratifikatsiya qilinib, milliy qonunchiligimiz asoslari takomillashtirildi. Yangilangan Konstitutsiyamizda esa xotin-qizlar va erkaklar teng huquqliligi, xotin-qizlar hamda erkaklarga davlat ishlarini boshqarishda, shuningdek, jamiyat va boshqaruv hayoti­ning boshqa sohalarida teng huquq va imkoniyatlar yaratib berilishi belgilab qo‘yildi.

Xuddi shuningdek, xotin-qiz­larning siyosiy hayotdagi faolligini oshirishga e’tibor qaratilib, Saylov kodeksiga depu­tatlikka nomzodlar ko‘rsatilayotganda ayollar sonining eng kam miqdorini nomzodlar umumiy soni­ning 30 foizidan 40 foiziga oshirishni nazarda tutuvchi o‘zgarti­rishlar kiritilgani ham e’tiborga molikdir.

So‘nggi yillarda xotin-qizlar muammolarini o‘rganish va hal etishga qaratilgan ishlar yangi bosqichga ko‘tarildi. Birgina «Ayollar daftari» bo‘yicha katta miqdordagi mablag‘lar ajratilib, minglab xotin-qizlarni qiynab kelayotgan muammolarga barham berilyapti. Minglab opa-singillarimiz mehnat bozorida talab yuqori bo‘lgan kasb-hunarlarga, tadbirkorlikka o‘qitilmoqda, ularga imtiyozli kreditlar ajratilmoqda.

Ma’rifatparvar bobolarimiz bejiz «Onalarni o‘qitsak, millatni o‘qitgan bo‘lamiz» degan fikr bilan o‘zbek ayollarining bilimli, ilmli bo‘lishi yo‘lida jon kuydirmagan. Hozirgi kunda qizlarimizning oliy ta’lim olishi, zamonaviy kasb-hunar va texnologiyalarni, xorijiy tillarni egallashiga katta ahamiyat berilmoqda. Boshqacha aytganda, bilim olaman, kasb-hunar egallayman, ilm-fan bilan shug‘ullanaman, degan xotin-qizlar uchun keng imkoniyatlar bor. Ularga maxsus kvotalar ajratilgan, shartnoma to‘lovlari davlat byudjetidan qoplanmoqda, imtiyozli kreditlar taqdim etil­yapti.

Bunday g‘amxo‘rlik qizla­rimizda bilim olishga bo‘lgan rag‘batni, kelajakda jamiyatda o‘zining munosib o‘rnini topishga bo‘lgan sa’y-harakatni kuchaytirib yubordi. Agar bundan 6 yil oldin oliy ta’lim muassasalarida 110 ming nafar xotin-qiz tahsil olgan bo‘lsa, hozirgi vaqtda bu raqam qariyb 5 barobarga ko‘paydi. Bu misli ko‘rilmagan natija, albatta. Qolaversa, oxirgi yetti yilda 5 ming nafardan ortiq xotin-qizlar fan doktori (DSc) va o‘z sohalari bo‘yicha falsafa doktori (PhD) ilmiy darajasini muvaffaqiyatli himoya qilgani ham quvonarlidir.

Umuman olganda, hozirgi vaqtda xotin-qizlarning ijtimoiy-siyosiy jarayonlardagi ishtiroki kengayib, davlat va jamiyat boshqaruvidagi o‘rni va roli tobora oshib bormoq­da. Xususan, xotin-qizlar­ning davlat boshqaruvidagi ulushi 2017-yildagi 27 foizdan 35 foizga yetgani, ayniqsa, ahamiyatli. Parlament faoliyatida esa ularning ulushi 32 foizga yetdi. Bu Birlashgan Millatlar Tashkiloti tavsiyalariga to‘la mos keladi. Shu bilan birga, so‘nggi besh yil ichida yurtimizda tadbirkor ayollar safi ikki barobar kengayib, o‘z biznesini yo‘lga qo‘ygan tadbirkor xotin-qizlar soni 205 ming nafardan oshdi.

Boshqa ko‘plab sohalar­dagi kabi, mamlakatimiz ichki ishlar organlarida ham ko‘plab fidoyi xotin-qiz xodimalar xiz­mat qilmoqda. Ular orasida yurt tinchligi va xalq oso­yishtaligini ta’minlash yo‘lidagi fidokorona xizmatlari tufayli davlatimizning yuksak mukofotlari bilan taqdirlangan, turli xalqaro sport musobaqalarida, nufuzli ko‘rik-tanlovlarda g‘olib chiqqan, umuman, xizmatda va hayotda ulkan muvaffaqiyatlarga erishganlari bisyor. Erkaklar bilan yelkama-yelka, bir safda turib xiz­mat qilayotgan ana shunday opa-singillarimiz bilan har qancha faxrlansak arziydi.

Xullas, bugun fermerlik harakati deysizmi yoki biznes, ilm-fan, tibbiyot, ta’lim-tarbiya, madaniyat va san’at sohalarini olasizmi, birontasini ayollarning ishtirokisiz tasavvur etib bo‘lmaydi.

Mamlakatimizda xotin-qiz­larni qo‘llab-quvvatlash, ular­ning jamiyatdagi roli va nufuzi­ni oshirish bo‘yicha amalga oshirilayotgan ishlar xalqaro miqyosda keng e’tirof etilmoqda. Masalan, Jahon bankining o‘tgan yili e’lon qilingan «Ayollar, biznes va qonun» nomli yillik hisobotida O‘zbekiston gender tenglik sohasida dunyodagi eng tez rivojlanayotgan 5 ta mamlakat qatorida qayd etildi. 190 ta davlatdagi holat 10 ta ko‘rsatkich bo‘yicha baholangan mazkur indeksda mamlakatimizda, ayniqsa, mehnat munosabatlari va oiladagi zo‘ravonlikka qarshi kurash sohasida amalga oshirilgan islohotlar muvaffaqiyatli deb topilgan.

Turli soha va tarmoqlarda fidokorona xizmat qilayotgan ayollarning mehnatini munosib qadrlash davlatimizning doimiy e’tiborida. Mustaqillik yillarida Vatanimiz va xalqimiz oldidagi munosib xizmatlari uchun ayollarimizdan 17 nafari eng oliy mukofot – «O‘zbekis­ton Qahramoni» unvoni bilan taqdirlandi. Qolaversa, 11 nafar ayol fan sohasidagi eng yuksak darajaga, ya’ni akademik unvoniga sazovor bo‘lganini, minglab xotin-qiz­larimiz davlatimizning faxriy unvon, orden va medallari bilan taqdirlab kelinayotganini el-yurtimizning ularga nisbatan yuksak ehtiromi ifodasi sifatida baholash joiz.

Binobarin, Prezidentimiz ta’biri bilan aytganda, «Qadr ayoldan boshlansa, qadrimiz yanada baland bo‘ladi!».

**Kamol OLLOYOROV,**

**o‘z muxbirmiz.**

## ****10/2025-мавзу****

## АЁЛ ҚАДРИ УЛУҒЛАНГАН ЮРТ

Аёл – меҳр-муҳаббат, садоқат ва фидойилик тимсоли. Юртимизда аёллар азалдан улуғлаб, ҳамиша ардоқлаб-асраб келинган. Зотан, ҳар қандай жамият ва давлатнинг қай даражада халқпарвар ҳамда адолатли экани унинг хотин-қиз­ларга бўлган муносабати, ғамхўрлиги билан белгиланади.

Сўнгги йилларда хотин-қиз­ларнинг оғирини енгил қилиш, ҳуқуқ ва манфаатларини ҳимо­ялаш, банд­лигини таъминлаш, опа-сингилларимиз ўртасида ишбилармонлик, тадбиркорлик муҳитини кучайтириш давлат сиёсатининг устувор йўналишларидан бирига айланди.

Бугунги кунда мамлакатимиз аҳолисининг қа­рийб ярмини ташкил этадиган аёлларнинг қонуний ҳуқуқ ва манфаатларини таъминлаш, уларнинг жамиятдаги ўрни ва нуфузини ошириш, бандлигини таъминлаш, истеъдоди ҳамда қобилиятини юзага чиқа­риш, гендер тенгликка эришиш борасида изчил ишлар амалга ошириб келинмоқда. Аввало, хотин-қизларни барча жабҳаларда қўллаб-қувватлашга қаратилган ҳуқуқий база яратилди. Жумладан, аёллар ҳуқуқлари ҳимоясини тубдан кучайти­риш, уларнинг турмуш шароитини яхшилаш, таълим олиши ва ўз салоҳиятини рўёбга чиқаришлари учун кенг имконият яратишга қаратилган 4 та қонун, давлатимиз раҳбарининг 10 га яқин фармон ва қарор­лари, Вазирлар Маҳкамасининг

14 та қарори қабул қилинди. Қатор халқаро ҳужжатлар ратификация қилиниб, миллий қонунчилигимиз асослари такомиллаштирилди. Янгиланган Конституциямизда эса хотин-қизлар ва эркаклар тенг ҳуқуқлилиги, хотин-қизлар ҳамда эркакларга давлат ишларини бошқаришда, шунингдек, жамият ва бошқарув ҳаёти­нинг бошқа соҳаларида тенг ҳуқуқ ва имкониятлар яратиб берилиши белгилаб қўйилди.

Худди шунингдек, хотин-қиз­ларнинг сиёсий ҳаётдаги фаоллигини оширишга эътибор қаратилиб, Сайлов кодексига депу­татликка номзодлар кўрсатилаётганда аёллар сонининг энг кам миқдорини номзодлар умумий сони­нинг 30 фоизидан 40 фоизига оширишни назарда тутувчи ўзгарти­ришлар киритилгани ҳам эътиборга моликдир.

Сўнгги йилларда хотин-қизлар муаммоларини ўрганиш ва ҳал этишга қаратилган ишлар янги босқичга кўтарилди. Биргина «Аёллар дафтари» бўйича катта миқдордаги маблағлар ажратилиб, минглаб хотин-қизларни қийнаб келаётган муаммоларга барҳам бериляпти. Минглаб опа-сингилларимиз меҳнат бозорида талаб юқори бўлган касб-ҳунарларга, тадбиркорликка ўқитилмоқда, уларга имтиёзли кредитлар ажратилмоқда.

Маърифатпарвар боболаримиз бежиз «Оналарни ўқитсак, миллатни ўқитган бўламиз» деган фикр билан ўзбек аёлларининг билимли, илмли бўлиши йўлида жон куйдирмаган. Ҳозирги кунда қизларимизнинг олий таълим олиши, замонавий касб-ҳунар ва технологияларни, хорижий тилларни эгаллашига катта аҳамият берилмоқда. Бошқача айтганда, билим оламан, касб-ҳунар эгаллайман, илм-фан билан шуғулланаман, деган хотин-қизлар учун кенг имкониятлар бор. Уларга махсус квоталар ажратилган, шартнома тўловлари давлат бюджетидан қопланмоқда, имтиёзли кредитлар тақдим этил­япти.

Бундай ғамхўрлик қизла­римизда билим олишга бўлган рағбатни, келажакда жамиятда ўзининг муносиб ўрнини топишга бўлган саъй-ҳаракатни кучайтириб юборди. Агар бундан 6 йил олдин олий таълим муассасаларида 110 минг нафар хотин-қиз таҳсил олган бўлса, ҳозирги вақтда бу рақам қарийб 5 баробарга кўпайди. Бу мисли кўрилмаган натижа, албатта. Қолаверса, охирги етти йилда 5 минг нафардан ортиқ хотин-қизлар фан доктори (ДСс) ва ўз соҳалари бўйича фалсафа доктори (ПҳД) илмий даражасини муваффақиятли ҳимоя қилгани ҳам қувонарлидир.

Умуман олганда, ҳозирги вақтда хотин-қизларнинг ижтимоий-сиёсий жараёнлардаги иштироки кенгайиб, давлат ва жамият бошқарувидаги ўрни ва роли тобора ошиб бормоқ­да. Хусусан, хотин-қизлар­нинг давлат бошқарувидаги улуши 2017 йилдаги 27 фоиздан 35 фоизга етгани, айниқса, аҳамиятли. Парламент фаолиятида эса уларнинг улуши 32 фоизга етди. Бу Бирлашган Миллатлар Ташкилоти тавсияларига тўла мос келади. Шу билан бирга, сўнгги беш йил ичида юртимизда тадбиркор аёллар сафи икки баробар кенгайиб, ўз бизнесини йўлга қўйган тадбиркор хотин-қизлар сони 205 минг нафардан ошди.

Бошқа кўплаб соҳалар­даги каби, мамлакатимиз ички ишлар органларида ҳам кўплаб фидойи хотин-қиз ходималар хиз­мат қилмоқда. Улар орасида юрт тинчлиги ва халқ осо­йишталигини таъминлаш йўлидаги фидокорона хизматлари туфайли давлатимизнинг юксак мукофотлари билан тақдирланган, турли халқаро спорт мусобақаларида, нуфузли кўрик-танловларда ғолиб чиққан, умуман, хизматда ва ҳаётда улкан муваффақиятларга эришганлари бисёр. Эркаклар билан елкама-елка, бир сафда туриб хиз­мат қилаётган ана шундай опа-сингилларимиз билан ҳар қанча фахрлансак арзийди.

Хуллас, бугун фермерлик ҳаракати дейсизми ёки бизнес, илм-фан, тиббиёт, таълим-тарбия, маданият ва санъат соҳаларини оласизми, биронтасини аёлларнинг иштирокисиз тасаввур этиб бўлмайди.

Мамлакатимизда хотин-қиз­ларни қўллаб-қувватлаш, улар­нинг жамиятдаги роли ва нуфузи­ни ошириш бўйича амалга оширилаётган ишлар халқаро миқёсда кенг эътироф этилмоқда. Масалан, Жаҳон банкининг ўтган йили эълон қилинган «Аёллар, бизнес ва қонун» номли йиллик ҳисоботида Ўзбекистон гендер тенглик соҳасида дунёдаги энг тез ривожланаётган 5 та мамлакат қаторида қайд этилди. 190 та давлатдаги ҳолат 10 та кўрсаткич бўйича баҳоланган мазкур индексда мамлакатимизда, айниқса, меҳнат муносабатлари ва оиладаги зўравонликка қарши кураш соҳасида амалга оширилган ислоҳотлар муваффақиятли деб топилган.

Турли соҳа ва тармоқларда фидокорона хизмат қилаётган аёлларнинг меҳнатини муносиб қадрлаш давлатимизнинг доимий эътиборида. Мустақиллик йилларида Ватанимиз ва халқимиз олдидаги муносиб хизматлари учун аёлларимиздан 17 нафари энг олий мукофот – «Ўзбекис­тон Қаҳрамони» унвони билан тақдирланди. Қолаверса, 11 нафар аёл фан соҳасидаги энг юксак даражага, яъни академик унвонига сазовор бўлганини, минглаб хотин-қиз­ларимиз давлатимизнинг фахрий унвон, орден ва медаллари билан тақдирлаб келинаётганини эл-юртимизнинг уларга нисбатан юксак эҳтироми ифодаси сифатида баҳолаш жоиз.

Бинобарин, Президентимиз таъбири билан айтганда, «Қадр аёлдан бошланса, қадримиз янада баланд бўлади!».

**Камол ОЛЛОЁРОВ,**

**ўз мухбирмиз.**